4.11.2022 г.
BG
Официален вестник на Европейския съюз
C 421/37
Регионите ще участват в изпълнението чрез бъдещите национални центрове за борба с рака във всяка държава членка.
Центровете ще улеснят: 1) интегрирането на дейностите на мисията чрез установяване на полезни взаимодействия в инициативите и инвестициите на политиката, свързана с борбата с рака, на равнището на ЕС, на национално, регионално и местно равнище; 2) ангажирането на съответните национални действащи лица и заинтересовани страни, които да надхвърлят рамките на системите за научни изследвания и иновации и системите на здравеопазването, за да обхванат съответните области в контрола на раковите заболявания (като заетост, образование); 3) политическите диалози относно раковите заболявания; и 4) дейностите за ангажиране на гражданите.
Мисия на ЕС „Възстановяване на нашите океани и води“ Стратегическата цел на мисията е до 2030 г. да се възстанови здравният статус на нашите океани и води чрез опазване и възстановяване на морските и сладководните екосистеми и биологичното разнообразие, предотвратяване и премахване на замърсяването на нашите океани, морета и води и насърчаване на нулевата нетна въглеродна емисия и кръговия характер на синята икономика на ЕС.
Специален акцент е поставен върху регионалния ангажимент чрез „водещи инициативи“ на местно ниво.
Те са замислени като портфейли от проекти в областта на НИИ за разработване и внедряване на решения, водещи до промени в четири големи европейски басейна: Атлантическия и Арктическия басейн; басейнът на Балтийско и Северно море; басейнът на Средиземно море; басейнът на река Дунав и Черно море.
Мисията ще се изпълнява на два етапа: разработване и пилотно внедряване на решения (2021—2024 г.) и разгръщане и увеличаване на мащаба на тези дейности (от 2025 г.).
Макар че Комисията е заделила почти 350 милиона евро по линия на „Хоризонт Европа“ за периода 2021—2023 г., за да се подпомогне първият етап, мобилизирането на допълнителни задължения и бюджети от публични и частни участници, включително чрез ЕФРР, ще бъде от решаващо значение за постигането на целите на мисията.
Концепцията за „асоциирани региони“ е залегнала във всички съответни дейности на работната програма на мисията.
„Асоциирани региони“ са области с екосистеми, които могат да се възползват от демонстрационните дейности (напр. съседни региони и/или региони в различен морски басейн) и/или по-слабо развити региони, където е необходимо да се изгради капацитет за прилагане на новаторските решения, разработени в рамките на различните проекти.
Тези региони ще получат финансова подкрепа, за да се покаже, че новаторските решения са осъществими и има възможност за тяхното внедряване и мащабно разпространение.
ЕФРР може да ускори прилагането на новаторски решения на регионално равнище.
Хартата на мисията ще събере ангажименти/действия и ще обедини всички заинтересовани страни — от държави членки и асоциирани държави до региони и местни власти, частни субекти, НПО и граждани.
Мисия на ЕС „Неутрални по отношение на климата и интелигентни градове“ Целта на мисията е до 2030 г. в Европа да има поне 100 неутрални по отношение на климата и интелигентни града, които да изпълняват ролята на експериментални и иновационни центрове, за да могат всички европейски градове да станат неутрални по отношение на климата до 2050 г. Със своя подход, ориентиран към града, и с фокус върху базираните на място решения мисията допринася също така и за постигане на целта на политиката за по-зелена, нисковъглеродна и устойчива Европа с икономика в преход към нулеви нетни въглеродни емисии чрез насърчаване на чист и справедлив енергиен преход, зелени и сини инвестиции, кръгова икономика, смекчаване на последиците от изменението на климата и адаптиране към него, превенция и управление на риска и устойчива градска мобилност.
Тя допринася и за постигането на целта на политиката за Европа, по-близо до гражданите, като насърчава устойчивото и интегрирано развитие на всички видове територии и местни инициативи, подкрепяйки специално разработени инвестиционни стратегии на териториално равнище в градовете и местните общности, за да се отговори на техните разнообразни предизвикателства и да се използва техният потенциал за развитие.
Чрез покана за изразяване на интерес мисията прикани градовете да заявят намерението си да станат неутрални по отношение на климата до 2030 г.
Заявленията за интерес бяха оценени въз основа на амбициите на градовете, степента им на готовност, текущия и планирания им ангажимент за неутралност по отношение на климата и намаляване на замърсяването, както и на ангажимента им за включване на гражданите и съответните заинтересовани страни в градския план за климата.
Избраните градове се приканват с подкрепата на платформата на мисията да изготвят договори за климата, съобразени с градската специфика (CCC).
Тъй като договорите за климата, съобразени с градската специфика, не са правно обвързващи инструменти, ще бъдат разработени чрез иновативен процес на съвместно създаване с участието на градовете, националните/регионалните власти, съответните заинтересовани страни и Комисията.
Този процес е в съответствие с регионалната стратегия за интелигентна специализация и поставя градовете на предно място въз основа на техните действителни нужди.
Това ще бъде междусекторен, основан на търсенето подход, и подход „отдолу нагоре“, с конкретни ангажименти за внедряване и разширяване на новаторски и интелигентни решения във връзка с неутралността по отношение на климата във всички съответни сектори.
Договорите за климата, съобразени с градската специфика, включват съгласуван базов сценарий; как градът планира да изпълни тези ангажименти до 2030 г.; и инвестиционен план със съответното финансиране и източници на финансиране.